-Պիտի ասեմ, որ՝ այո, երբեմն կաշկանդել են, եւ ես ստիպված եմ եղել բավականին սուր հարցադրումներ անել նիստերից առաջ կամ հետո։ Կաբինետի կազմում ընդգրկվելու առաջին իսկ օրերին զգացի դռնբաց նիստերի աննպատակահարմարությունը եւ այդ մասին կարծիքս կիսել եմ նաեւ իմ նախկին գործընկերների եւ վարչապետի հետ։ Գիտեք, որ ես լրագրողների հետ ազատ եւ ակտիվ շփում ունեցող պաշտոնյաներից եմ եղել, եւ իմ այս կարծիքը, հուսով եմ, չի մեկնաբանվի որպես կարծրացած բյուրոկրատի կամ լրագրողներից վախեցող ու ետնամուտքով փախուստի դիմող նախարարի։ Ի դեպ, իմ կարծիքով, գործադիր իշխանության գործունեության թափանցիկությունը պետք է ապահովվի այլ եղանակով եւ գործիքներով։ Իսկ այն «պրոդուկտը», որ տալիս են մեր լրատվամիջոցները կառավարության կցկտուր նիստերից կամ նիստերի կցկտուր հեռարձակումից, բավարար ինֆորմատիվ նյութ չէ եւ, առավելապես, սկանդալային լրագրության դրսեւորում։